**PREDKLADACIA SPRÁVA**

Návrh zákona, ktorým sa mení a dopĺňa zákon č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení neskorších predpisov sa predkladá ako iniciatívny materiál Ministerstva práce, sociálnych vecí a rodiny Slovenskej republiky.

Cieľom predkladaného návrhu zákona je vytvoriť právne podmienky na nový systém zberu údajov o sociálnych službách v rámci informačného systému sociálnych služieb tak, aby zhromaždené údaje boli aktuálne, ale aj overiteľné a relevantné pre potreby zisťovania skutkového stavu v oblasti sociálnych služieb, skvalitnenia procesu strednodobého plánovania rozvoja sociálnych služieb a ich súvisiaceho spolufinancovania, a to na všetkých úrovniach riadenia od obecnej, cez regionálnu až po národnú. Zavedením informačného systému sociálnych služieb sa vytvoria predpoklady aj pre zefektívnenie systému poskytovania finančnej podpory poskytovateľom sociálnych služieb z verejných rozpočtov podľa zákona o sociálnych službách, a  podávanie žiadosti o finančný príspevok z rozpočtu Ministerstva práce, sociálnych vecí a rodiny Slovenskej republiky v elektronickej podobe priamo do informačného systému sociálnych služieb. Správcom informačného systému sociálnych služieb bude Ministerstvo práce, sociálnych vecí a rodiny Slovenskej republiky.

Vzhľadom na predpokladaný rozsah spracúvaných údajov a nevyhnutný prechod z režimu ich doterajšieho spracúvania do nového jednotného informačného systému sa v rámci prechodných ustanovení zákona vytvára náležitý časový priestor na zosúladenie existujúcich právnych vzťahov a ich postupný prechod do právneho režimu informačného systému sociálnych služieb.

Predkladaný návrh obsahuje na základe poznatkov aplikačnej praxe aj zmeny v časti právnej úpravy poskytovania finančnej podpory na spolufinancovanie sociálnych služieb vo vybraných zariadeniach sociálnych služieb zo štátneho rozpočtu prostredníctvom kapitoly Ministerstva práce, sociálnych vecí a rodiny Slovenskej republiky. Navrhované zmeny zabezpečujú posilnenie plnenia účelu tejto finančnej podpory, ako aj jednoznačnosť interpretácie tejto právnej úpravy. Predkladaný návrh reaguje aj na poznatky aplikačnej praxe upresňujúcou právnou úpravou vybraných častí zákona, a to v záujme zabezpečenia jednoznačnej interpretácie právnej úpravy.

 Návrh zákona bude mať negatívny vplyv na rozpočet verejnej správy, pozitívny vplyv na podnikateľské prostredie a na informatizáciu spoločnosti. Nebude mať vplyv na životné prostredie, sociálne vplyvy, vplyvy na manželstvo, rodičovstvo a rodinu ani vplyvy na služby verejnej správy pre občana. Uvedené vplyvy sú bližšie špecifikované v doložke vybraných vplyvov.

Návrh zákona nie je predmetom vnútrokomunitárneho pripomienkového konania. Návrh zákona sa predkladá s rozporom s Konferenciou biskupov Slovenska, Inštitútom zamestnanosti, Asociáciou poskytovateľov sociálnych služieb v Slovenskej republike, SOCIOU - Nadáciou na podporu sociálnych zmien a Nezávislou platformou SocioFórum, o.z.

Navrhuje sa, aby ustanovenia zákona týkajúce sa informačného systému sociálnych služieb nadobudli účinnosť 1. januára 2021, a to s prihliadnutím na dĺžku procesu prípravy informačného systému sociálnych služieb. V častiach právnej úpravy upravujúce poskytovanie finančných príspevkov zo štátneho rozpočtu prostredníctvom kapitoly Ministerstva práce, sociálnych vecí a rodiny Slovenskej republiky a obsahujúcich  ďalšie, upresňujúce formulačné úpravy priamo nesúvisiace s právnou úpravou informačného systému sociálnych služieb, sa navrhuje nadobudnutie účinnosti 1. januára 2020.